Vrystaat-bejaarde se lyk gevind; vermoedelik versmoorArgieffoto Foto: enca.com Niemand is nog in hegtenis geneem nadat die liggaam van ŉ bejaarde vrou Dinsdag in haar huis in Riebeeckstad naby Welkom in die Vrystaat, gevind is nie. Kapt. Steven Thakeng, woordvoerder van die polisie, het gesê die liggaam van Sophie Gehring (72) is Dinsdagaand gevind met ŉ plastieksak oor haar kop getrek. Haar hande en voete was vasgebind en daar was sigbare beserings aan haar kop en gesig. “Ons vermoed sover dat sy versmoor is, maar ŉ nadoodse ondersoek sal die presiese oorsaak van dood bepaal,” het Thakeng gesê. Hy het gesê twee selfone word uit Gehring se huis vermis, maar daar was geen duidelike tekens van inbraak nie. Volgens Thakeng het Gehring alleen in die huis in Florastraat gewoon. “Bejaardes moet eerder nie alleen bly nie, omdat hulle baie weerloos en maklike teikens vir misdadigers is,” het Thakeng gesê. “Dit is vir hulle veiliger om eerder in komplekse te woon of by familie indien dit moontlik is.” ŉ Saak van moord word ondersoek.